Doležal, Andrej, dočasne poverený minister dopravy SR (2023-03-28):
Ďakujem pekne, pán predsedajúci. Vážené panie poslankyne, vážení páni poslanci, štúdie uskutočniteľnosti sú potrebné, to treba absolútne rešpektovať, rešpektujem to aj ja. Sú potrebné preto, aby sme vedeli posúdiť návratnosť jednotlivých investícií, to je jedno, či sú to diaľnice, rýchlostné cesty alebo železnice. Posudzujú rôzne varianty, toto netreba spochybňovať. Štúdie uskutočniteľnosti sú potrebné najmä v ideálnom svete, keď, keď sme na zelenej lúke, a nevieme ešte, kade budeme stavať diaľnice, ale ten reálny svet je iný. Veľkú časť diaľničnej siete máme hotovú a veľká časť stavieb sa nachádza v rôznych fázach prípravy. V reálnom svete máme aj zákon č. 523 o rozpočtových pravidlách verejnej správy a § 19a, ktorý hovorí o tom, že nesmieme vynakladať investičné zdroje predtým, alebo nesmieme vynakladať investície pred tým, ako máme hotovú štúdiu uskutočniteľnosti, a tu je tá podstata problémov, lebo v prípade niektorých konkrétnych stavieb a tam to budem ilustrovať, sa dejú niekedy absurdné veci. Možno mediálne najznámejšia križovatka D1/D4, áno, aj tam sme museli robiť štúdiu uskutočniteľnosti, aj keď sme všetci vedeli, že túto sku... že túto križovatku treba postaviť čo najskôr, ale rešpektujeme to, lebo tak hovorí zákon 523 o rozpočtových pravidlách verejnej správy. Možno iný príklad, D1 Turany – Hubová, posledný chýbajúci dielik do diaľnice medzi Bratislavou a Košicami, áno, aj tu budeme robiť štúdiu uskutočniteľnosti, lebo rešpektujeme zákon 523 o rozpočtových pravidlách. Možno pre vašu zaujímavosť, budeme robiť štúdiu uskutočniteľnosti, ktorá posúdi aj nulový variant. To znamená, že možno D1 nebude a stačí nám rozšírenie cesty 1/16 pri Váhu, pri Šútove, určite poznáte tento úsek. Ale toto treba rešpektovať. Takisto v prípade R4, Via Carpatia, to je úsek cesty od Prešova na sever, aj tu musíme robiť štúdiu uskutočniteľnosti, lebo to hovorí zákon 523 o rozpočtových pravidlách. Bodka. Toto treba rešpektovať. Zákon 669, o ktorom teraz budete rokovať, resp. budete hlasovať, hovorí o niečom inom. (Ruch v sále.) Môžem poprosiť o trochu pokoja? (Zaznievanie gongu.) Zákon 669 hovorí o niečom inom, v prípade konkrétnych stavieb, ktoré sú rozpracované, nedáva zmysel, aby sme čakali a prešľapovali na mieste a čakali na výsledky štúdie uskutočniteľnosti. Zákon 669 hovorí o tom, kde zúfalo prosíme, aby sme sa mohli posunúť do ďalšieho štádia prípravy, napr. do dokumentácie pre územné rozhodnutie, a počkáme a využijeme čas, kým dobehne štúdia uskutočniteľnosti, a zároveň hovorím, že v prípade, keď dobehne štúdia uskutočniteľnosti a budeme mať hodnotenie Útvaru hodnoty za peniaze, tak toto hodnotenie zapracujeme do dokumentácie pre stavebné povolenie. Toho hodnotenie zapracujeme ešte predtým, ako vyhlásime to najväčšie verejné obstarávanie na tú stavbu, čiže nie je pravda, že toto je nehospodárne opatrenie, práve naopak, chceme využiť čas, lebo aj čas sú peniaze. V prípade R4 by to znamenalo, že budeme 18 mesiacov čakať, kým dorobíme štúdiu uskutočniteľnosti a kým budeme mať hodnotenie Útvaru hodnoty za peniaze. Toto bude bežať a toto treba rešpektovať, ale medzi tým, prosím, pustite nás do územného konania, lebo územné konanie len stabilizuje stavbu v priestore, a keď hodnotenie na konci dňa povie, že to nemá byť plný profil, ale že to má byť iba polprofil, tak to zapracujeme a obstaráme to tak, ako povie hodnotenie štúdie, nič viac, nič menej. (Neutíchajúci ruch v sále. Zaznievanie gongu.) Vážené panie poslankyne, páni poslanci, tí, ktorí ma počúvate... Vážené pani poslankyne, páni poslanci, najmä tí, ktorí ma počúvate, a najmä tí, ktorí za mnou chodíte lobovať za svoje stavby tam na východe, tam na strede, tam na západe, nie nebudem podliehať politickému lobingu, budeme stavať podľa jasnej koncepcie a stratégie, ale teraz máte príležitosť urobiť niečo dobré, urobiť niečo dobré, ktoré je v súlade s verejným záujmom, ktoré reálne pomôže urýchliť výstavbu diaľnic. No a na záver taká úvaha, presuňme sa o tých 18 mesiacov neskôr, kedy bude jasné hodnotenie Útvaru hodnoty za peniaze, v prípade tej stavby R4, a keď v tom hodnotení bude, bude, že treba stavať polprofil, že na východe stačí polovi... polovičný profil, nie plný profil, no nezávidím rozhodnutie toho ministra, lebo budeme jediní z toho viac ako 2,5-tisíckilometrového úseku, ktorý spája Baltické more s Egejským, budeme jediní, ktorí budeme mať polprofil. Tým chcem povedať len jediné, nechcem strašiť, ale musíme vnímať hodnotenie a posudzovanie našich stavieb aj v kontexte medzinárodnom, to znamená, to nie je len naša stavba, to je medzinárodný koridor, a keď od severu na juh bude plný profil, tak budeme trochu na smiech, keď na Slovensku bude polprofil, ale hovorím, to nechávam, nechcem predikovať, to nechávam na hodnotenie Útvaru hodnoty za peniaze a to nechávam na rozhodnutie budúceho ministra a verím, že zvíťazí zdravý rozum. Ďakujem pekne.